
"Šuma nije samo skup običnih drveća. Šuma je zrak koji udišemo, nečiji dom i nečije skrovište. Ona je hladovina u letnjoj žezi i plamen koji nas greje u hladnim noćima. Šuma je tihi posmatrač zločina jednog jedinog bića na ovoj planeti koje se drznulo da uništava i raspolaže po svom nahođenju ne osvrćući se na potrebe svih ostalih. U njenoj tišini krije se mudrost vekova a u njenom šapatu, priče koje čekaju da budu ispričane. Pozivam te da posegneš za svojom plemenitošću i posadiš bar jedno drvo u svom životu. Svako drvo je nova nada, svako drvo je novi život. Planeta će ti uzvratiti zahvalnošću, darujući ti čaroliju koju može samo priroda stvoriti i osećaj da si deo nečeg većeg od samog sebe."

Jednom, ne tako davno, iza sedam gora i sedam mora živela je Baba Jaga usred šume u svojoj drvenoj kolibici. Nigde za nju ne beše lepšeg mesta do medju borovima Kelebijske šume. Okružena blagom ravnicom i žitnim poljima, šuma se pružala u nedogled a borove smenjivaše topole i bagremovi dokle god je oko dosezalo. Ali ova baba nije bila kao sve druge babe kojima su deca na ulici u prolazu srdačno otpozdravljali. Ne, od nje se svi sklanjaše u širokom krugu čim bi zakoračila seoskom ulicom. A za to su svi imali vrlo dobar razlog jer hteo ili ne hteo moglo se desiti da se njoj na nekome nešto ne svidi pa da ga svojim opakim očima urekne. Njene moći su daleko nadilazile moći običnog čoveka a za njom su usne krišom iza dlanova šaputale: "Eno je stara veštica!"

Nije bilo ni jedne duše u tom malom selu a da nije Jagu poznavalo. Svako je znao za njenu promenljivu ćud, čarolije i njene opake igre sa putnicima.

Baba Jaga imaše i dve sestre, stariju Rogu i mladju Jadwigu koje već odavno odoše svojim putem. Niko nije znao tačno kada su se te tri sestre rodile ali su svi bili sigurni da su mnogo, mnogo starije no što su izgledale.

Kada je stara veštica, njihova majka izdanula dušom one se po njenoj želji razidjoše kako bi proširile svoje atare. Tako se Jadwiga nastanila u poljskim karpatima, Roga u rumunskim a samo Jaga ostade u svojoj roditeljskoj kući.

Zadnje godine svoga života živela je stara veštica pomalo kod svake kćeri nastojeći da ih pouči svemu pre no što se oprosti od ovoga sveta pa na kraju izdane dušom u južnim karpatima usred borove šume.

Isprva je Jagina kuća stajala na kraj sela te je odatle mogla nesmetano posmatrati sunce koje je zalazilo iza polja kukuruza i suncokreta i blago milovalo zeleno klasje žita. Njenu kuću ljudi prozvaše suncokretovom kućom jer je stajala na kokošijim nogama pa se po naredbi Jaginoj večito okretala za suncem. Kako je samo baba Jaga bila ponosna na tu svoju malenu kućicu koju joj je majka ostavila. Pa ko je još imao u selu tako nešto da svako doba dana posmatra iz drugog kuta. Sa istog prozora jednom gleda na istok a par sati kasnije na zapad.  Na dan njenoga rodjenja kuća je već odavno stajala na tome mestu na kraju sela. Odatle su sve tri odlazile u školu i po ceo dan u dvorištu provodile. Svako jutro je Jaga ustajala tačno u pola šest kako bi na vreme stizala u seosku mesaru kod Marka mesara. Mesara se otvarala uvek u isto vreme, zorom u šest sati a ona je prva stizala tamo. Teško onome ko bi pre nje stigao a pogotovu ako bi kupio to što je ona namerila. Zato su ljudi izbegavali da dolaze tako rano ali se nažalost nekada i to iz nužde dešavalo.

Maleno, metalno zvonce iznad vrata zazvoni a Jaga kroči unutra sa svojim cegerom.

Tu zastane pred rashladnom vitrinom pa lupi šakom o tezgu.

"Marko, spakuj mi tri kile pilećih nogica!"

"Evo, odmah ću!", pa stade da baca nogice u vreću.

Dok je čekala ona baci pogled na par kupaca koji su već čekali u redu. Jedini donji zub koji je imala ispade joj iz usta a od pogleda njenih zakrvavljenih očiju svi ustuknuše unazad bar za korak.

Taj pogled je bio upozorenje: "Da se niste usudili da mi otmete nogice inače teško vama!"

Svi su dobro poznavali taj pogled pa se niko osim nje nije ni usudjivao da pazari pileće nogice. Zadovoljna što će imati i danas svoje omiljeno jelo ona zgrabi svoj pazar pa ga strpa u veliki platneni ceger. Klimnu glavom pa napusti mesaru bez reči.

Već iz daleka je svako mogao spaziti šta se sušilo na njenom štriku jer ograde nije imala.

Jedan štrik je imala samo za nogice koje je volela da jede sušene a potom dimljene a na onom drugom su visile do kolena duboke gaće u svim pastelnim bojama. Bez obzira jel' bilo leto ili zima ona je valjda te dugačke gaće celu godinu nosila.

Niko nije znao čime se Jaga po ceo dan bavila iako su mnogi to želeli. Kada nije mlekom zalivala cveće i makazama šišala travu znala je vrlo često da mete ulicu ispred svoje kuće.

Deca su se rado motala u njenoj blizini jer ih je žarko zanimalo da vide kako provodi dane.

A onda bi stali krišom šaputati: "Eno je djavolova baba!"

Ali je Jaga imala istančan sluh pa joj nikada nije promakla ni jedna reč. Uvredjena stade ih metlom vijati niz ulicu a deca se uz smeh razbežaše. Zadihana i ljutita vrati se pred kuću pa zapraši metlom ulicu. Ispod njene metle od vrbovog pruća podiže se čitav oblak žute  prašine pa on beše sve veći i veći dok na kraju nije pokrio čitavo selo. Svaka kuća stade zatvarati svoje prozore pa je nekada potrajalo i do sutradan dok se oblak prašine nije razišao. Ponekad bi neko bezobrazno dete kovitlala po gustom oblaku bacakajući i vreteći ga po njemu. Oblak je bio toliko taman i gust da roditelji nisu mogli da vide šta se unutar njega sa detetom dešava. 

Ali donekle su mogli i zamisliti kada bi ga ugledali potpuno prekrivenog žutom prašinom. 

Dok se jedan dečak tako preokretao kao po bubnju ona je vrtila svojom metlom ispred sebe slatko se smejući.

Ali dečak nije znao za strah kao oni drugi pa se požali pred svima šta je sa njim uradila.

Jaga se savije u struku kako bi sa njim bila u istoj visini očiju i podvikne: "Ha!, pa uperi prst u njega, "Dokaži!"

Njoj se činilo da je narod mnogo više zadirkuje od kako je ostala sama pa jednom iznenada odluči da se preseli daleko od svih pogleda usred borove šume.

Od tada je imala svoj željeni mir ali je vrlo brzo obuze dosada.

Zato jednoga sunčanog dana posmatrajući prolaznike kako se šetaju šumom dobi jednu fantastičnu ideju.

"Mogla bih da se malo poigram sa ovim putnicima namernicima!"

I od toga dana smišljala je razne igrice i začkoljice sa svakim ko je kročio u njenu šumu. U tome joj je pomagao njen kućni ljubimac gavran. 

Šta god bi ga zamolila on bi samo piskavim glasom kreštao: "Kras, kras!", što je njemu značilo: "Sutra, sutra!"

"Ma šta sutra, lenja ptičurino! Odmah!", obožavala je da se svadja sa svojim gavranom, tako je bar imala osećaj da ne živi sama. Gavran je imao barem tristotine godina ali iz inata mu nije htela davati 

nikakvog imena jer se uvek bunio i oklevao kad' god bi ga nešto zamolila.

"Idi, uradi bar nešto za mene. Da si bio dobra ptica sada bi bio beo kao sneg ili bar srebrn kao nebeska zvezda. Hajde, poleti pa vidi jer prolazi neki putnik namernik. Duša ti crna pera u crno zavila! Nema ti druge do da meni služiš!"

Gavran zakrešti besno pa pokleknu u kolenima a na maramu joj pade ptičiji izmet.

On zakrešti kao da se smeje pa se vine svojim snažnim crnim krilima u nebo.

"Ti prokleta ptičurino, zar si morao baš na maramu?" pa stade da ga psuje i grdi. 

Ali toga dana nije bilo ni jednog putnika namernika pa se Jaga rano spremi na spavanje kako bi  ujutro ustala na vreme.

Zadihana i preznojena stiže sa minutom zakašnjenja u mesaru pa gurne vrata  sa preneraženim izrazom na licu ugledavši jednu ženu koja je upravo plaćala svoj pazar. 

Žena se odmaknu korak od nje pa spontano povuče ka sebi kesu.

Jaginom oštrom pogledu to ne promače pa lupi šakom o tezgu i naruči: "Tri kile pilećih nogica!"

Mesar uzdahnu pa stade nesigurno da puše: "Imam samo ćureće. Ova gospodja je uzela zadnje!"

Jaga okrenu samo delimično glavu ka njoj pa je pogleda onim svojim urokljivim pogledom.

"Prokleta seljanka! Kako se samo usudila da joj preotme njene nogice!", ali se u radnji suzdrži pa procedi kroz onaj jedan zub što je imala: "Nema veze daj! I uz to još kilu pileće džigerice, želuca i dve kile pilećeg srca."

"Sama sam kriva što nisam pošla sa metlom. Koji mi je djavo da svako jutro prevalim peške toliki put iz šume.", pomisli zatvaravši za sobom vrata mesare. 
Ipak ne odoli svojoj ćudi pa zaokruži ispred sebe kažiprstom.
Nije prošlo ni deset sekundi a žena iz mesare vrisnu. Nasred čela joj je iskočila velika tvrda bradavica.

Jaga se okrenu sagnute glave pa se vragolasto nasmeja ugledavši ženu kako se drži za čelo pa brzim korakom pojuri svojoj kući.

"Ta mi više neće zgrabiti nogice ispred nosa. Neka je, neka malo razmisli."

Čim je stigla ispred svoje kolibe ona prošaputa nešto a koliba pokleknu na svojim pilećim nogama. Jaga udje unutra pa ubrzo izadje raspevana sa kazanom u ruci.

Raspali vatru pa namesti veliki kazan i uspe bar deset litara vode. U nju ubaci sve one iznutrice koje je kupila pa stade čorbu mešati sa 

[image: ]velikom varjačom koja je više sličila nekom veslu no kuhinjskom priboru.

Dok je i dalje veselo pevušila ona stade prostirati nogice na štrik pa ih stade jednu po jednu ogledati.

"Hm, biće dobre kad se prosuše i stave pod dim.", pa joj već sada krene voda na usta.

A onda se ispruži u ležaljku od ponjave koju je prostrla izmedju dva bora pa podupre glavu rukom. Nije ležala ni deset minuta kad' gavran proleti iznad njene glave a u njeno krilo pade nešto.

Jaga se ispravi pa stade mahati ka njemu: "Ti prokleta ptičurino! Ako si me opet posrala, ti...!", pa se zaustavi ugledavši kovertu u 

svojem krilu. Tek tada primeti Djuru poštara na mopedu kako se udaljava. On se nikada nije usudjivao da pridje blizu kuće ali je želeo da kao svaki redovan poštar isporuči svu preuzetu poštu. Zato je dolazio samo do ruba njenog zemljišta i odatle bacao svu poštu pa gde potrefi. Nije on kriv što ona nema sanduče. 

Gde sve nije pronalazila svoja pisma? Na krovu, na drveću, u ružama pa čak i u buretu sa vodom. Ali Djuro se ni zašta na svetu ne bi približio njenoj kolibi. Poštu je isporučio na parcelu a šta je dalje sa njom nije njegova briga. Čak ga nije zanimalo ni kada se pismo u buretu potpuno razlilo pa nije mogla ni slovo da pročita. Iznenadjena Jaga razmota papir pitajući se ko li joj šalje to neobično pismo pa se onda lupi rukom po čelu.

"Hu, moje sestre dolaze! To je već sada? Kako sam samo na to mogla zaboraviti?"

Jagino lice oblije radost kakvu već odavno nije osećala. Ništa joj nije bilo milije nego vreme provedeno sa njenim sestrama. Ona se stade motati po kući pa vide da je sve haotično i neuredno.

Usred kuhinje visio je štrik sa dimljenim nogicama i raznim ubranim biljem pa se stade lupkati po bradi.

"Aha! Fali mi još par travčica i sveže kupine.", pa zgrabi jednu korpu i dovikne svojoj mački: "Rezi, idemo u šumu!", a crna mačka krenu laganim korakom za njom.

Već odavno je imala tu crnu mačku. U stvari se nekako poklapalo sa onim vremenom kada je ostala sama. Nije prošlo mnogo vremena od majčine smrti kada je pronašla tu usamljenu, ružnu mačku pa joj je bi žao i tako ostade kod nje. Danju je po ceo dan spavala a noću se verala po krovu i krošnjama i lutala kojekuda. Tako je jedne olujne noći još vrlo davno izbila jedno oko. 

Jaga nije znala mesecima šta će sa njom pa se naposletku doseti nečega. U jednoj staroj fioci prepunoj nepotrebnih sitnica iskopa jedan kliker sa žutom sredinom koja je u potpunosti izgledala kao mačije oko. Sva sretna ona zgrabi Rezu pa joj ugura kliker u praznu očnu šupljinu. Iz daljine niko nije mogao prepoznati koje je oko pravo a koje veštačko pa Jaga bi sasvim zadovoljna s'tim rešenjem. Ali mačka je bila živahna i znatiželjna pa se večito verala svuda te ponovo istom granom izbi i stakleno oko.

Kliker skliznu niz drvene crepove pa pade u oluk. Dok je sedela u kolibici jasno je mogla po zvuku raspoznati kako stakleni kliker klizi duž celog oluka oko kuće. A onda skliznu niz vertikalu pa pade u bure sa kišnicom. Jaga istrči u svojim plastičnim papučama pa taman da ga zgrabi kad' jedan ogroman pauk  sedne na njega pa ga proguta.

Jaga raširi svoje koščate prste sa šiljatim, žutim noktima da ga zgrabi ali se pauk brzo uspne uz borovo stablo i izgubi u krošnji. 

Medjutim ni on se nije usrećio sa tim klikerom jer beše pretežak za njegovo lagano i prozirno telo pa je zauvek ostao u njemu zaglavljen.

Džabe ga je gadjala sa zemlje šišarkama on se negde medju krošnjama sakrio. Ponekad bi se spuštao sasvim iznad Jage dok je hrkala u svojoj ležaljci ispred kolibice ili bi krišom pretrčavao prašnjavi pod u kolibici.

Mogla je prepoznati njegovu mrežu jer nije bila kao sve ostale paukove

